
Lebegő útanyag szemcse

Az útfelületeken képződő, a gumiabroncsok kopásából származó mikro gumiszemcsék jelentős környezeti terhelést jelentenek, a szakirodalom legalább 30%-ra becsüli részarányukat a teljes, problémát jelentő mikroműanyagok mennyiségében. Immár negyedik esztendeje tartó projektünk korábbi szakaszában az útfelületen termelődő aggregátumok azon szegmensét vizsgáltuk, amelyek közvetlenül az élővizekbe kerülnek. Jelenlegi munkánk a levegőbe kerülő részarányt kívánta tisztázni.
A kopásból képződő mikro-halmazoknak tömegarányosan mindössze 2%-a kerül, legalább időlegesen lebegő állapotba. Ha azonban, az aggregátumok összetételére gondolunk, érthető, hogy veszélyességi fokát a fenti tömegaránynál jóval jelentősebbnek gondoljuk. Ennek negatív jelentősége hazánkban nem ismert, munkánknak ezért tényfeltáró szerepet szántunk.
Mintavételi helyszínként három, karakteresen eltérő pontot jelöltünk ki. Átlagos forgalmi leterheltségükben, szeles vagy szélárnyékos elhelyezkedésükben, az útfelülettől mérhető távolságukban adódik lényegi, mikrokörnyezetükben megfigyelhető különbségük. A vizsgálati helyszíneken mintavevőink segítségével vett mintasorozat, remélhetőleg sok összefüggésre fényt derít majd, kutatásunkban megkerülhetetlen a több hónapos, vagy egyéves időtartam.
Mintáinkat a német (VDI 2119:2013) szabványnak megfelelő Sigma-2 passzív pormintavevő segítségével gyűjtjük, két hetes periódusban. A vizsgálatokra előkészített lemezekre ülepedő szemcsék, így megfelelő védettséget kapnak az időjárási viszontagságok ellen. A szabványos eszközzel vett minták értékelésével született eredmények, nemzetközi összehasonlításra is alkalmasak lesznek.
A mintavételezésen kívül, a komplex aggregátumoknak (TRWP) tekintendő szemcsék, minőségi meghatározását tűztük ki célul. Ebben, az általunk használt módszerek, a fénymikroszkóp, a polarizációsmikroszkóp és a pásztázó elektronmikroszkópos felvételek használhatónak bizonyultak, de a részecske morfológia fejlesztése a jövőben, még sok vizsgálatot igényel. A kémiai vizsgálatok terén, a tizedmikron méretben felvilágosítást nyújtó, EDX analitika, vizsgálati eredményeink alapján működőképesnek bizonyult. A lebegő szemcsék mennyiségi eloszlásának vonatkozásában, működőképes módszert kell találnunk, hogy az időjárási hatások tekintetében információval tudjunk előállni.
Elindítottuk, a növényesített zajvédő falak pormegkötő hatékonyságának vizsgálatát. Az előnevelt borostyánfalak tekintetében, a gyakorlati megvalósítás irányába kívánunk lépéseket tenni.



